钦定古今图书集成/明伦汇编/官常典/第559卷 > 令狐彰
## 钦定古今图书集成/明伦汇编/官常典/第559卷 > 令狐彰

按《唐书》本传：“彰字伯阳，京兆富平人。其先自炖煌内
徙。父濞，为世善吏。始尉范阳，通民家女，生彰。罢归，留
彰母所。既长，志胆沈，果知书传大义。射命中，从安禄
山署左卫郎将。与张通儒入长安，又署左街使。二京
平，走河朔。史思明署博、滑二州刺史，屯滑台。时中人
杨万定监滑州军，彰欲以节自显，募没人夜度河，悉
籍士马，州县献款”，因万定以闻，肃宗大悦，下书慰劳。
彰移壁杏园渡，思明疑之，遣薛岌以兵劫彰。彰谕众
以大义，皆感附死力，遂破岌兵，溃围出，以麾下数百
入朝，赐甲第、帷帐、什器，拜滑亳魏博节度使。河朔平，
加兼御史大夫，封霍国公，检校尚书右仆射。始，滑当
寇冲，城邑墟榛，彰躬训吏下，检军力农，法令严，无敢
犯者，田畴大辟，库委丰馀，岁时贡赋如期。时吐蕃盗
边，召防秋兵。彰遣士三千自赍粮，所过无秋毫犯供，
儗让不受。时韪其能，然猜阻忮忍，忤者辄死。怒。颍州
刺史李岵遣姚奭代之，戒曰：“不时代，杀之。”岵知其谋，
因杀奭，死者百馀人，奔汴州，上书自言，彰亦劾之。河
南尹张延赏畏彰，留岵使，故彰书先闻，斥岵夷州杀
之。与鱼朝恩有隙，及用事，彰不敢入朝。会母丧失明，
卒。方疾甚，敕子建通运归东都私第，悉上军府兵仗
财用簿最，表“吏部尚书刘晏、工部尚书李勉堪大事，
请以自代。”代宗得表咨悼，下诏褒美其门闾，赠太傅。